Kolumni: Onko pervoa pitää Katti Matikaista seksikkäänä?

Tässäpä ajatus, jota tulee harvemmin mietittyä lastenteatterissa: onpa täällä vähän yksinäisiä keski-ikäisiä miehiä. Esitystä edeltävinä päivinä useampi aikuinen mies omasta isästäni esimieheeni on ollut innostunut siitä, että pääsen katsomaan Katti Matikaista ensi-iltaan. Intoilulla ei ole ollut mitään tekemistä taiteellisten ansioiden kanssa. Kissassa on heidän mielestään jotain selittämättömän kuumaa. Kuulun samaan joukkoon, ja siksi etsinkin katsomosta kaltaisiani aikuisia Katti-faneja: yksinäisiä miehiä silmissään orpo tuijotus. Mutta meikäläisiä ei näy missään. Ehkä heitä kuitenkin löytyy noista tavallisista perheenisistä, joita katsomossa kyllä piisaa. Ehkä he uskaltavat avata ajatuksiaan vasta hiljaisissa kahvihuoneissa tai hienhajuisissa pukuhuoneissa. Ja tietenkin internetissä. Legendaarisilta Vauva.fi ja Kaksplus.fi -foorumeilta löytyy useampikin kiivas ketju Katti Matikaisen eroottisuudesta. Äidit ja vaimot kyselevät huolissaan, käyvätkö muidenkin miehet kuumina kissapukuiseen lastenhahmoon. Puheenvuorot vaihtelevat hekumoinneista huumoriin ja erotisoinnin jyrkkään tuomitsemiseen. Aika puutteessa saa kyllä olla, et bongailee jotain katti matikaista. ...seksikästä?!! Se on lastenohjelma...voi tsiisus! No mun mies ehdotti kerran että mulle pitäs hommata tollanen Katti-Matikais asu.. sitten vasta itse katsoin sillä silmällä tuota asua ja onhan se vähän porno. Aikuisten fanittamia tähtiä on ollut lastenkulttuurissa ennenkin. Ti-Ti Nallen luojasta Riitta Korpelasta olivat innoissaan myös lapsiperheiden isät. Sitä ennen miehet seurasivat Arja-tätiä. Lienee tarpeetonta puhua sen enempää Japanista, jossa lastenhahmojen ja pornofetissien välille ei ole koskaan tehty eroa. Katti Matikaisen erottaa muista lastenohjelmien tädeistä ihonmyötäinen kokovartalopuku ja eläinnaamari, joiden näkeminen eroottisina on joillekin vaikeaa. Toisille Matikaisen näyttelijä ei ole eroottinen puvusta huolimatta, vaan juuri sen takia. Löytyyhän kissamaisia pukuja ja naamareita roppakaupalla aikuisten populaarikulttuurista ja erotiikan erikoisliikkeistä. Katti-fanien "pervous" liittyy näennäiseen ristiriitaan lapsille tarkoitetusta satuolennosta, johon aikuiset kohdistavat rivoja ajatuksiaan. Aivan kuin aikuisten pitäisi katsoa lastensarjoja samalla tavalla kuin lasten. Tämä outo tabuluonne on saattanut pitää tuntemukset pinnan alla ennen netin anonyymeja keskustelupalstoja. Ilmiöt kuitenkin elävät aina hyssyttelystä huolimatta. Halut ja viehtymykset eivät noudata niille suunniteltuja virallisia uomia. Viimeistään nyt on aika lopettaa vaikenemisen kulttuuri ja myöntää selkä suorana, että Katti Matikainen on seksisymboli. Meitä on moneen junaan, mutta Katin kyytiin hyppäisi helposti useampikin vaunulastillinen. Sille ei voi mitään, eikä tarvitsekaan. Suurin osa meistä on aivan tavallisia aikuisia miehiä.